Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Trešdaļa Pakistānas šobrīd ir applūdināta, ziņo šīs valsts amatpersonas. Spēcīgais lietus turpinās jau astoņas nedēļas, un daudzas teritorijas valsts dienvidos sāk izskatīties kā okeāns.

Plūdi Pakistānā pašlaik ietekmē 33 miljonus cilvēku. Straumes ir aiznesušas neskaitāmas mājas, tostarp kādu viesnīcu ar 150 numuriem.

Desmitiem miljonu cilvēku Pakistānā turpina cīnīties ar milzīgiem plūdiem. Šādu dabas katastrofu Pakistāna nav piedzīvojusi kopš 2010. gada.

Šīs valsts klimata pārmaiņu ministre Šerija Remana apgalvo, ka trešdaļa Pakistānas šobrīd ir zem ūdens, kas rada neiedomājama mēroga katastrofu.

Oficiālā statistika liecina, ka plūdi aiznesuši vairāk nekā 1000 iedzīvotāju dzīvību. Tomēr galīgais upuru skaits varētu būt arī lielāks, jo daudzi kalnu ciemati ir nošķirti no pārējās pasaules, pārplūdušās upes ir aizskalojušas ceļus un tiltus.

Pērtiķu baku izplatība Eiropā sāk samazināties, taču vīrusa apturēšanai ir nepieciešama aktīvāka valstu iesaiste. Par to otrdien paziņojusi Pasaules Veselības organizācija (PVO).

Tās paziņojumā uzsvērts, ka pēc četru nedēļu kāpuma pagājušajā nedēļā saslimušo skaits pasaulē ir samazinājies par 20 procentiem. Taču, lai vēl vairāk aizkavētu slimības izplatību Eiropā, valstis tiek aicinātas pastiprināt uzraudzību, kā arī veikt vakcināciju.

Personu apliecinošus dokumentus – pasi un ID karti –, kuriem Covid-19 laikā beidzies derīguma termiņš, drīkstēs izmantot līdz 2023. gada 30. aprīlim. To paredz otrdien Saeimā galīgajā lasījumā atbalstītie likuma grozījumi Personu apliecinošu dokumentu likumā. Dokuments nevarēs tikt izmantots identitātes apliecināšanai elektroniskajā vidē, ar to nebūs iespējas saņemt elektroniskos pakalpojumus vai parakstīt dokumentus, jo beidzoties personas apliecībā noteiktajam derīguma termiņam, beidzas arī tajā iekļauto sertifikātu derīguma termiņš un to nav iespējams noteikt garāku kā dokumenta termiņu, kā arī nav iespējams saņemt jaunus sertifikātus ar personas apliecību, kuras derīguma termiņš ir beidzies.

Personām, kurām pases vai ID kartes termiņš beidzies no 2020. gada 1. marta, netiks piemērots sods par dzīvošanu bez derīga personu apliecinoša dokumenta un par lietošanai nederīga personu apliecinoša dokumenta nenodošanu, saņemot jaunu personu apliecinošu dokumentu.

Šķērsojot ielu pa gājēju pāreju uz elektroskrejriteņa, Jēkabpilī 11 gadus vecs zēns sadursmē ar automašīnu guvis smagus miesas bojājumus, informēja Valsts policijā (VP). Pēc ceļu satiksmes negadījuma nepilngadīgajam puikam konstatēja smagus miesas bojājumus, un viņš steidzīgi tika nogādāts ārstniecības iestādē. Pārbaudes laikā likumsargi automašīnas vadītājam nekonstatēja alkohola reibumu.

VP vērš uzmanību, ka dalība ceļu satiksmē ar elektroskrejriteni ir atļauta no 14 gadu vecuma, ja ir velosipēda vai citas kategorijas transportlīdzekļa vadītāja apliecība. Tāpat VP atkārtoti aicina vecākus regulāri atgādināt bērniem ceļu satiksmes noteikumu prasības, kas jāievēro, piedaloties satiksmē gan kā gājējiem, gan kā velosipēdu vai elektroskrejriteņu vadītājiem vai automašīnu pasažieriem. Policija norādīja, ka vecākiem savām atvasēm jāatgādina, ka iela jāšķērso pa gājēju pāreju vai pie zaļā gājēju luksofora gaismas signāla, iepriekš pārliecinoties, ka apkārtējie transportlīdzekļi ir apstājušies.

Vienlaikus policija aicina transportlīdzekļu vadītājus būt uzmanīgiem un atbildīgiem pret satiksmes drošību, it īpaši uzmanoties gan pie gājēju pārejām, gan arī sabiedrisko transportlīdzekļu pieturvietās, pie mācību iestādēm un citur, kur bērni šķērso braucamās daļas.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.